स्वतंत्रता ईश्वर या प्रकृति का उपहार नहीं है। यह मनुष्य की रचना है और इसकी बनावट में मनुष्य की अपूर्णताएँ भी शामिल हैं। स्वतंत्रता की कोई भी अंतिम परिभाषा नहीं की जा सकती, क्योंकि इसके विविध आयामों को समझने का प्रयास अभी भी जारी है। जैसे जॉन राल्स कहते हैं कि स्वतंत्रता को न्याय से अलग नहीं किया जा सकता। अर्थात वह स्वतंत्रता नहीं है, जिससे समाज में अन्याय फैलता हो या न्याय की क्षति होती हो। भारत में आरक्षण एक ऐसा ही मामला है। पूछने लायक सवाल यह है कि आरक्षण समाज को ज्यादा स्वतंत्र बनाता है या उसकी स्वतंत्रता में सेंध लगाता है। अमर्त्य सेन स्वतंत्रता को विकास के अधिकार से जोड़ते हैं। हर आदमी को आधुनिक सुविधाओं का उपभोग करने का अधिकार है – क्योंकि स्वतंत्रता में यह बात अंतर्निहित है कि सभी मनुष्यों को एक जैसी स्वतंत्रता है, लेकिन उन तक पहुँच दुनिया की बीस-तीस प्रतिशत आबादी को है। क्या यह बाकी लोगों की स्वतंत्रता का हनन नहीं है? स्वतंत्रता के साथ समानता के प्रश्न अनिवार्य रूप से गुँथे हुए हैं, क्योंकि एक असमान दुनिया में स्वतंत्रता का उपभोग कुछ ही लोग कर सकते हैं।